FI Euroopan unionin virallinen lehti CE 78/69

(2004/C 78 E/0068)

KIRJALLINEN KYSYMYS E-2043/03

esittäjä(t): Maurizio Turco (NI), Emma Bonino (NI), Marco Pannella (NI), Marco Cappato (NI), Benedetto Della Vedova (NI), Gianfranco Dell'Alba (NI) ja Olivier Dupuis (NI) komissiolle

(19. kesäkuuta 2003)

Aihe: Uskonnonvapauteen kohdistuneet loukkaukset ja uskonnonvapauden takaamiseen tarvittavat välineet

— Yhdysvaltojen liittovaltion riippumaton viranomainen, US Commission on International Religious Freedom (USCIRF) julkaisi toukokuussa 2003 maailmanlaajuisen uskonnonvapautta koskevan vuosikertomuksen ja tämän vuosikertomuksen mukaan: — Tilanne Venäjän federaatiossa antaa aihetta huoleen monista eri syistä: ortodoksisen kirkon väitetty sekaantuminen poliittiseen elämän Moskovassa; valtion harjoittama kansalaisten uskonnollisen elämän tiukka valvonta ja neuvottelut uskonnon harjoittajien ja heidän yhteistyönsä sallimisesta. — Kiinan kansantasavallalle on tunnusomaista, että Kiinan kansalaisia säännöllisesti karkotetaan, kidutetaan ja vangitaan heidän uskonnollisen vakaumuksensa vuoksi, ja että uskonnon harjoittamista Tiibetissä valvotaan tiukasti. — Laosissa hallitus sallii viranomaisten vangita ja pakkokäännyttää uskovaisia, joka on osoitus järjestelmällisestä uskonnonvapauden loukkauksesta. — Vietnamissa vangitaan uskonnollisesti toisinajattelevia ja parhaillaan on meneillään kampanja uskonnollisten vähemmistöjen pakkokäännyttämiseksi maan koillisosan maakunnissa ja montagnardien keskuudessa, jotka asuvat maan keskiosan ylängöillä. Tilanne on siinä määrin vakava, että USCIFG ehdottaa, että humanitaarisen avun lisäksi ei myönnetä mitään muuta tukea ennen kuin Vietnamin viranomaiset kunnioittavat uskonnonvapautta.

Onko komissio tietoinen

— uskonnonvapauden vakavista ja järjestelmällisistä loukkauksista Venäjällä, Kiinassa, Laosissa ja Vietnamissa?

— Aikooko komissio noudattaa USCIRF:n suositusta olla myöntämättä muuta kuin humanitaarista apua Vietnamille ennen kuin Vietnamin viranomaiset sitoutuvat noudattamaan uskonnonvapautta?

— Katsooko komissio, että kaiken muun kuin humanitaarisen avun lakkauttaminen ennen kuin uskonnonvapautta kunnioitetaan voisi olla tehokas painostuskeino? Tai mikä muu keino olisi komission mielestä oli tehokkaampi?

Chris Pattenin komission puolesta antama vastaus

(18. heinäkuuta 2003)

Komissio on täysin tietoinen uskonnonvapauden tilasta Venäjän federaatiossa, Kiinassa, Laosissa ja Vietnamissa, ja seuraa tilannetta tarkasti.

Aihe on otettu esiin unionin näiden maiden viranomaisten kanssa käymässä poliittisessa vuoropuhelussa. Komissio aikoo lisäksi kaikin mahdollisin keinoin jatkaa näiden ongelmien esilletuomista kaikkien asianmukaisten kanavien kautta.

Komissio tähdentää edelleen Venäjän viranomaisille, että viimeaikainen kehitys uskonnonvapauteen ja muihin ihmisoikeuskysymyksiin liittyen ei ole hyväksyttävää eikä se myöskään ole niiden Venäjän ratifioimien keskeisten kansainvälisten ja eurooppalaisten ihmisoikeussopimusten mukaista, joihin sisältyy viittaus uskonnon tai vakaumuksen vapauteen.

Komission huoli Laosin uskonnonvapaustilanteesta otetaan toistuvasti esille komission ja Laon demokraattisen kansantasavallan hallituksen kahdenvälisissä tapaamisissa. Maan uskonnonvapaus- ja ihmisoikeustilannetta tullaan käsittelemään komission ja Laosin sekakomitean kokouksessa, joka on tarkoitus pitää syksyllä 2003. Komissio avasi äskettäin edustuston Laosin Vientianeen, mikä tarjoaa uusia mahdollisuuksia käydä entistä syvällisempää vuoropuhelua ihmisoikeuskysymyksistä maan viranomaisten kanssa.

Komissio on tietoinen YK:n ihmisoikeuskomitean vakavasta huolesta, ettei Vietnamin valtiollisen puolueen käytäntö täytä kansalaisoikeuksia ja poliittisia oikeuksia koskevan kansainvälisen yleissopimuksen 18 artiklan vaatimuksia. Unioni, jäsenvaltiot yhdessä komission kanssa, on useaan otteeseen ottanut tämän asian esille viranomaisten kanssa unionin virallisissa yhteydenotoissa ja ihmisoikeuksia käsittelevissä säännöllisissä keskusteluissa.

Unioni on useaan otteeseen ilmaissut huolensa Kiinan valtion asettamista rajoituksista epävirallisille kirkoille ja uskonnollisille ryhmille sekä islaminuskolle. Komissio on säännöllisesti ottanut esille uskonnon-ja vakaumuksenvapauskysymykset unionin ja Kiinan suunnitelmallisessa ihmisoikeusvuoropuhelussa ja aikoo vastaisuudessakin toimia samalla tavalla.

Unioni on useaan otteeseen vahvistanut, että ihmisoikeuksien ja demokratisaation täytyy olla kiinteä osa kaikkea poliittista vuoropuhelua kolmansien maiden kanssa. Uskonnonvapaus yhtenä perusluonteisena ihmisoikeutena sekä uskonnollisten vähemmistöjen oikeudet otetaan täten esiin unionin kahdenvälisessä poliittisessa vuoropuhelussa ja tilaisuuden tullen virallisissa yhteydenotoissa ja julkilausumissa. Kyseinen sanoma välittyy myös unionin toiminnan kautta YK:n ihmisoikeustoimikunnassa sekä YK:n yleiskokouksen kolmannessa komiteassa.

Kuten komission toukokuussa 2001 antamassa tiedonannossa (1) unionin tehtävästä ihmisoikeuksien ja demokratisoitumisen edistämisessä kolmansissa maissa todetaan avun toimituksesta, komissio on sitoutunut sisällyttämään ihmisoikeus- ja demokratisoitumisasiat kaikkiin yhteisön avustusohjelmiin. Maakohtaisten strategia-asiakirjojen avulla on otettu yhtenäisempi ja johdonmukaisempi lähestymistapa ihmisoikeuksien ja demokratisaation edistämiseen. Tähän on käytetty eurooppalaisen ihmisoikeus- ja demokratia-aloitteen kautta annetun avustuksen lisäksi erinäisiä kolmansille maille tarkoitettuja rahoitusvälineitä.

Mitä tulee Vietnamiin ohjattavaan avustukseen, komission yleisenä politiikkana on maan ihmisoikeus- ja demokratiakehityksen edistäminen ja tukeminen sekä sellaisten tapausten esille ottaminen, joihin liittyy väärinkäytöksiä tai joissa tilanteen heikentyminen on ilmeistä. Komissio on määritellyt hyvän hallinnon, parhaan hallintokäytännön ja kunnollisesti toimivan oikeusjärjestelmän edistämisen ensisijaisiksi tavoitteiksi Vietnamin kanssa tehtävälle yhteistyölle maakohtaisessa strategiassa vuosille 2002—2006. Komissio uskoo, että sen yhteistyöohjelma ja varsinkin ohjelman erityinen tuki institutionaalisille uudistuksille kuin myös hallintoon liittyvän koulutustoiminnan sisällyttäminen kaikkiin yhteistyöhankkeisiin edistää Vietnamin hallintokulttuurin ja ihmisoikeussitoumusten vahvistumista.

Komissio on kaiken kaikkiaan sitä mieltä, että aloitteita tekemällä pystytään todennäköisimmin parantamaan ihmisoikeus- ja uskonnonvapaustilannetta. Komissio jatkaa vuoropuhelun ja avunannon suosimista suhteissaan kolmansiin maihin. Tuen pidättämistä siihen asti, kunnes uskonnon- ja muita vapauksia kunnioitetaan, pidetään viimeisenä keinona, sillä sen vaikutukset tuntuisivat pahiten juuri niissä väestönosissa, joiden oikeuksia on loukattu.

(1) KOM(2001) 252 lopullinen.